27. ΠΡΑΞΗ ΔΙΟΙΚΗΤΗ ΤΡΑΠΕΖΑΣ ΤΗΣ ΕΛΛΑΔΟΣ Αριθ. 2022/28 Ιαν. 1992/18 Φεβρ. 1992 (ΦΕΚ Α΄ 24) (Άρθρ. 1 του Νόμ. 1266/82) Μεταφορά στο εξωτερικό κερδών που προέρχονται από επενδύσεις στην Ελλάδα κατοίκων χωρών εκτός Ευρωπαϊκών Κοινοτήτων. Αφού έλαβε υπόψη: α)Το άρθρ. 1 του Νόμ. 1266/82 «όργανα ασκήσεως της νομισματικής, πιστωτικής και συναλλαγματικής πολιτικής και άλλες διατάξεις». β)τη ΠΔ/ΤΕ 825/25.7.86 «άμεσες επενδύσεις στην Ελλάδα κατοίκων χωρών εκτός Ευρωπαϊκών Κοινοτήτων, όπως ισχύει, γ)τη σκοπιμότητα απελευθερώσεως των τρεχουσών πληρωμών που προέρχονται από πραγματοποιηθείσες στην Ελλάδα επενδύσεις κατοίκων χωρών εκτός ΕΟΚ με εισαγωγή κεφαλαίων, αποφάσισε τα ακόλουθα: 1.Επιτρέπεται η χορήγηση συναλλάγματος από τις εξουσιοδοτημένες τράπεζες για την εξαγωγή των αναλογούντων σε δικαιούχους κατοίκους χωρών και εκτός Ευρωπαϊκών Κοινοτήτων καθαρών, μετά την εκπλήρωση των σχετικών φορολογικών υποχρεώσεων, επιχειρηματικών κερδών χρήσεων έτους 1991 και εφεξής, υπό την προϋπόθεση ότι τα κέρδη προέρχονται από επενδύσεις που πραγματοποιήθηκαν με εισαγωγή κεφαλαίων από το εξωτερικό σύμφωνα με το Ν.Δ. 2687/53, αποφάσεις της πρώην Νομισματικής Επιτροπής και των Υποεπιτροπών τις Πράξεις του Διοικητή της Τράπεζας της Ελλάδος και αποφάσεις της Επιτροπής Νομισματικής και Πιστωτικών Θεμάτων. 2.Η χορήγηση από τις τράπεζες συναλλάγματος για την εξαγωγή των μη εξαχθέντων καθαρών επιχειρηματικών κερδών παλαιοτέρων χρήσεων που έχουν λήξει μέχρι και 31 Δεκ. 1990 τα οποία αναλογούν σε δικαιούχους κατοίκους χωρών και εκτός Ευρωπαϊκών Κοινοτήτων και τα οποία προέρχονται από επενδύσεις σύμφωνα με τα οριζόμενα στην παρ. 1 της παρούσας επιτρέπεται να πραγματοποιηθεί τμηματικά σε 3 ετήσιες ισόποσες δόσεις αρχής γενομένης από 1 Μαρτ. 1992. 3.Οι τράπεζες θα ελέγχουν κατά την χορήγηση του συναλλάγματος τη νομιμότητα και αυθεντικότητα των συναλλαγών. 4.Ανατίθεται στη Διεύθυνση Ελέγχου για την Εφαρμογή των Συναλλαγματικών Κανόνων της Τράπεζας της Ελλάδος η διενέργεια κατασταλτικών ελέγχων για την τήρηση των διατάξεων της παρούσας Πράξης. 